text: Blæsende weekend med hagl og torden
  02 januar 2015 kl. 06.21
  Der kan komme både hagl og torden fredag, og weekenden bliver generelt meget blæsende.
  Der er mulighed for at blive blæst godt og grundigt igennem flere steder i landet både fredag og lørdag.
  Her vil der være vindstød af stormstyrke eller stærk storm, mens søndag ifølge DMI ser mere mild ud på vejrfronten.
  - Det er en blæsende dag, vi har i vente, siger vagthavende DMI-meteorolog Lars Henriksen om fredagens vejrprognose.
  Det meste af landet får som minimum frisk vind til kuling, mens Nord- og Nordvestjylland bliver hårdest ramt med vindstød op til stærk storm. Det svarer til 28,5 meter per sekund eller mere.
  Samtidig er der risiko for en del byger, som kan indeholde både hagl og torden.
  - Det bliver en lidt barsk dag, konstaterer Lars Henriksen.
  De hårde vindstød fortsætter fredag aften, men tager en smule af natten til lørdag, hvor der dog fortsat vil være grund til at holde på hatten, hvis man bevæger sig udenfor først på dagen.
  Den nordlige del af landet får glæde af solen i flest timer, mens der længere sydpå er udsigt til en del regnbyger og kun enkelte glimt til solen.
  Mere solrigt bliver det søndag, men vinden nægter at lægge sig helt.
  - Søndag bliver nok den pæneste dag i weekenden med nogen eller en del sol nogle steder. Mod sydvest kommer der måske enkelte byger, men ellers holder det tørt, fortæller Lars Henriksen.
  Prognoserne peger hverken på sne eller nattefrost i weekenden, hvor temperaturen om dagen typisk vil ligge omkring fem grader.
  - Det er ikke helt unormalt for årstiden, siger Lars Henriksen.
  I januar ligger den gennemsnitlige temperatur ifølge DMI lige omkring frysepunktet.
  